কিন্তু রাজ্য পুলিশের পরিসংখ্যান অবশ্য অন্য কথা বলছে। তাদের হিসাবে, এক লক্ষের পাঁচ ভাগের এক ভাগ চাকরিও তৃণমূল সরকারের আমলে হয়নি। উল্টে যে পরিমাণ চাকরি এ আমলে হয়েছে, তার থেকে শূন্যপদের সংখ্যা বর্তমানে অনেকটাই বেশি।
তবে এই সরকারের আমলে অস্থায়ী ভিত্তিতে সিভিক ভলান্টিয়ারের চাকরি হয়েছে এক লক্ষেরও বেশি। প্রথমদিকে তাঁদের ‘সিভিক পুলিশ ভলান্টিয়ার’ বলা হতো। কিন্তু ভবিষ্যতে তাঁরা নিজেদের পুলিশ বলে দাবি করতে পারেন, এই আশঙ্কায় তাঁদের পদের নাম থেকে ‘পুলিশ’ শব্দটিও তুলে দিয়েছে সরকার। পুলিশ দফতরের একাংশের কথায়, মুখ্যমন্ত্রী ওই এক লক্ষাধিক সিভিক ভলান্টিয়ারের অস্থায়ী নিয়োগকেই পুলিশে নিয়োগ হিসাবে প্রচারে তুলে ধরছেন। কিন্তু সিভিক ভলান্টিয়ারদের আদৌ কোনও নিয়োগপত্রই দেওয়া হয় না বলে নবান্নে’র এক কর্তা জানিয়েছেন। এমনকী, চাইলে ১৪১ টাকা দৈনিক ভাতার ওই ভলান্টিয়ারদের কাজ থেকে বসিয়েও দেওয়া যায়।  
রাজ্য ও কলকাতা পুলিশ সূত্রের খবর, তৃণমূল সরকারের আমলে রাজ্য পুলিশে চার হাজার কনস্টেবল, ছ’হাজার জুনিয়র কনস্টেবল, পাঁচ হাজার মহিলা কনস্টেবল, এক হাজার সাব ইনস্পেক্টর ও কনস্টেবল এবং এএসআই থেকে পরীক্ষার
মাধ্যমে চারশো সাব ইনস্পেক্টর নিয়োগ হয়েছে। সম্প্রতি ৪,২৯৮ জন কনস্টেবল নিয়োগের প্রক্রিয়া শুরু হয়েছে। অন্যদিকে, কলকাতা পুলিশে নিয়োগ হয়েছে ১,০৬৩ কনস্টেবল, ছ’শো সাব ইনস্পেক্টর-সার্জেন্ট, তিনশো গাড়িচালক এবং দু’শো মহিলা কনস্টেবল। ১,০৬১ জন কনস্টেবলের নিয়োগ প্রক্রিয়া শুরু হয়েছে।
রাজ্য পুলিশে বর্তমানে ১৬ হাজার কনস্টেবল, দু’হাজার মহিলা কনস্টেবল, বারোশো সাব ইনস্পেক্টর, তিনশো আর্মড সাব ইনস্পেক্টরের পদ খালি। কলকাতা পুলিশে ৪,৯০০ কনস্টেবল এবং তিনশো সাব ইনস্পেক্টর-সার্জেন্টের পদ খালি।
নবান্নের ওই কর্তাটি জানিয়েছেন, এই আমলে এক লক্ষ ৩৬ হাজার ৭৬০ জন সিভিক ভলান্টিয়ার নিয়োগ হয়েছে। এর মধ্যে জেলা পুলিশে এক লক্ষ ৩০ হাজার, পাঁচটি কমিশনারেটে ৫,১০০ জন এবং কলকাতা পুলিশে ১,৬৬০ জন। কলকাতা ও রাজ্য পুলিশের পাঁচটি কমিশনারেটের ভলান্টিয়াররা পুরো মাস কাজ পেলেও জেলা পুলিশের ভলান্টিয়াররা কাজ পান সর্বোচ্চ ২০ দিন। অর্থাৎ বেতন মাসে ২,৮২০ টাকা।